**Tisztelt Lakosok!**

**2022. szeptember 10-től a jegyzők adnak ki hatósági bizonyítványt a lakás rendeltetési egységek számáról, ahhoz, hogy a lakossági fogyasztó jogszerűen vegyen igénybe kedvezménnyel elszámolt földgáz mennyiséget.**

A hatósági bizonyítvány kiállításának feltétele, hogy

1. a kérelmezett ingatlan a társasháznak, lakásszövetkezetnek nem minősül;

2. a kérelmezett ingatlanban 2-4 lakás található,

3. a ténylegesen kialakult állapot igazolására szolgáló jogosultsággal rendelkező tervező által készített alaprajz.

**Az eljárási idő 8 nap.**

A kérelem formanyomtatvány a hivatal ügyfélszolgálatán, vagy a [www.solymar.hu](http://www.solymar.hu) oldalról letölthető.

**A kitöltött kérelmek leadási módjai az alábbiak lehetnek:**

* **ügyfélkapun keresztül,**
* **személyesen a hivatal nyitvatartási idejében,**
* **a hivatal épülete előtt kihelyezett sárga színű postaládába dobva (0-24 óra)**
* **postai úton.**

A hatósági bizonyítványt a lakossági fogyasztó nyújtja be az egyetemes szolgáltató részére.

Lakossági fogyasztó: az a felhasználó, aki saját háztartása - egy felhasználási helyet képező egy vagy több lakóépület, lakás, üdülő vagy hétvégi ház, továbbá lakossági célra használt garázs - fogyasztása céljára vásárol földgázt földgáz vételezésére megkötött szerződés alapján, és az így vásárolt földgázzal nem folytat jövedelemszerzés céljából gazdasági tevékenységet. Ha a lakóépületben a műszakilag megosztott, önálló lakások száma meghaladja az épületben lévő önálló nem lakás céljára szolgáló helyiségek számát, a lakóépületet, mint felhasználót a közös fogyasztás vonatkozásában úgy kell tekinteni, hogy saját háztartás céljára vételez és a vásárolt földgázzal nem folytat jövedelemszerzés céljából gazdasági tevékenységet.

Felhívjuk a figyelmet, hogy a hatóság által kiállított hatósági bizonyítvány vélelmezi az ügyfél kérelmében előadottakat és a hatóság nem vizsgálja a jogszerűséget. A hatóság az eljárás a szolgáltatónál történő kedvezményes elbírálás érdekében állítja ki a hatósági bizonyítványt.

Ha az egyetemes szolgáltató azt észleli, hogy az ingatlan lakás rendeltetési egységeinek száma nem egyezik meg a hatósági bizonyítványban foglaltakkal, ezt hatósági ellenőrzés lefolytatása érdekében az eljáró hatóság felé jelzi.

**Felhívjuk a figyelmet, hogy a hatósági bizonyítvány iránti kérelemhez az alábbi dokumentum benyújtása feltétlenül szükséges:**

* a ténylegesen kialakult állapot igazolására szolgáló jogosultsággal rendelkező tervező által készített alaprajz.

**A hatósági bizonyítvány kiállításának feltétele a lakás rendeltetési egységeknek az OTÉK 105. §-a, valamint az 1. melléklet 95. pontja szerinti megfelelés.**

OTÉK 105. §:

*„105. § (1)* ***A lakás olyan huzamos tartózkodás céljára szolgáló******önálló rendeltetési egység, melynek*** *lakóhelyiségeit* (*lakószoba, étkező stb.), főzőhelyiségeit (konyha, főzőfülke), egészségügyi helyiségeit (fürdőszoba, mosdó, zuhanyozó, WC), közlekedő helyiségeit (előszoba, előtér, belépő, szélfogó, közlekedő, folyosó) és tároló* ***helyiségeit*** *(kamra, gardrób, lomkamra, háztartási helyiség stb.)* ***úgy kell kialakítani, hogy azok együttesen tegyék lehetővé***

1. *a) a pihenést (az alvást) és az otthoni tevékenységek folytatását,*
2. *b) a főzést, mosogatást és az étkezést,*
3. *c) a tisztálkodást, a mosást, az illemhely-használatot,*
4. *d) az életvitelhez szükséges anyagok és tárgyak tárolását tervezési program szerint (pl. élelmiszer-tárolás, hűtőszekrény elhelyezési lehetősége, mosás céljára szolgáló berendezés, ruhanemű, lakáskarbantartás eszközeinek, egyéb szerszámoknak és sporteszközöknek az elhelyezése).*

*(2) A* ***lakószoba*** *a lakás minden olyan közvetlen természetes megvilágítású és szellőzésű, fűthető, huzamos tartózkodás céljára szolgáló,* ***legalább 8 m2 hasznos alapterületű helyisége****, amely lehetővé teszi az (1) bekezdés a) pontja szerinti tevékenységek folytatását – kivéve a jövedelemszerzést szolgáló munkavégzést – és az azokhoz kapcsolódó berendezések elhelyezését.*

*(3) A* ***30 m2-t meghaladó hasznos alapterületű lakás legalább egy lakószobája hasznos alapterületének legalább 16 m2-nek*** *kell lennie. Ebbe és a lakószoba (2) bekezdés szerinti alapterületébe nem számítható be a főző és az étkező funkció céljára is szolgáló helyiség, helyiségrész hasznos alapterülete, amennyiben az a lakószoba légterével közös.*

1. melléklet 95. pont:

*„95.* ***Önálló rendeltetési egység:*** *meghatározott* ***rendeltetés céljára önmagában alkalmas helyiség vagy helyiségcsoport, amelynek a szabadból*** *vagy az* ***épületen belüli közös közlekedőből nyíló önálló bejárata*** *van.”*

A hatósági bizonyítvány kiállítása helyszíni szemle során történő ellenőrzés után történik. A szemle meghiúsulása – mivel a tényállás tisztázásához elengedhetetlen – a kérelem elutasítását vonja maga után.

**Felhívjuk figyelmét,** hogy a Rendelet 7/A. § (11) bekezdése szerint, amennyiben az egyetemes szolgáltató, a hatóság, illetve a felügyeleti szerv észleli, hogy a hatósági bizonyítványban foglaltnál kisebb számú, ténylegesen kialakult lakás rendeltetési egység található az ingatlanon belül, az egyetemes szolgáltató megállapítja, hogy a felhasználó jogosulatlanul vette igénybe az (5) bekezdés alapján meghatározott kedvezményes többletmennyiséget a bejelentett és a tényleges lakás rendeltetési egységek különbözete vonatkozásában. A jogosulatlanul igénybe vett kedvezménnyel elszámolt földgáz mennyiséget az 5. § (2) bekezdése szerinti versenypiaci költségeket tükröző ár másfélszeresének megfelelő egységáron kell a felhasználóval elszámolni.

**Solymár, 2022. szeptember 12.**

**Solymári Polgármesteri Hivatal**